Giornà Nassional dla Catalògna

L'11 dë stèmber ëd minca ann as selebra an Catalògna la Giornà Nassional dla Catalògna (Diada Nacional de Catalunya an catalan), për arcordé la dërota patìa da ij Catalan dël 1714 quand, dòp 14 mèis d'assedi, la sità 'd Barslon-a a l'é stàita ocupà dal duch ëd Berwick antant che an tuta Euròpa a-i era la Guèra 'd Sucession Ëspagneula.
An costa guèra ij Borbon e j'Austrìach a son combatusse për la coron-a spagneula; ant Spagna costa guèra a l'é stàita na guèra sìvil, da già che an minca teritòri a-i ero alià ëd le doe fassion. 

Con la vitòria dij Borbon a l'é ancaminà un podèj motobin sentralisà: ij cit regn che antlora a formavo la Spagna a l'han perdù soe libertà e soe istitussion. L'11 dë stèmber a serv ëdcò për arcordé cost dëscàpit.

Ël Parlament dla Catalògna, dël 1980, a l'ha sërnù costa data coma festa nassional dël pais. 

Tuti ij partì polìtich a eufro dle fior, a Barslon-a e an tuta la Catalògna, ai monument ëd Rafael Casanova (1660-1743) e Josep Moragues i Mas (1699-1715), ch'a l'é stàit giustissià për arvira.

Le organisassion e ij grop andipendentista a fan soe oblassion al Fossar de les Moreres, anté che a son ëstàit sotrà ij difensor ëd la sità mòrt ant l'assedi.

Ant la giornà dl'11 dë stèmber a-i son manifestassion e consert con në spirit ëd festa e rivendicassion. Mila 'd sitadin a vivo la giornà an vestend sò drapò catalan o an tacandlo sël pogieul.

Ant la giornà as canta'dcò l'imn dla Catalògna, Els Segadors.

Categorìa:Catalògna (comunità autònoma)